Romano Mussolini
Romano Mussolini, 26.9.1927-3.2.2006, italiensk jazzpianist. Som søn af diktatoren Benito Mussolini foretrak Romano Mussolini i de første år af sin karriere at virke under pseudonymet Romano Full. Han optrådte bl.a. i mindre grupper i sit hjemland, men turnerede også i USA. Hans klaverstil var især påvirket af Oscar Peterson.
Romano Mussolini er far til den tidligere skuespiller og nuværende højrepopulistiske politiker Alessandra Mussolini (f. 1962).